‘‘ያስተሳሰረን የምናምነው ፈጣሪ እንጅ ሰው አለያም ማንነት ስላልሆነ አትጨነቁ’’ ሲሉ ከተለያዩ ብሔሮች በትዳር የተሳሰሩ ግለሰቦች ተናገሩ፡፡
ባሕር ዳር፡ መጋቢት 07/2012 ዓ.ም (አብመድ) በአንድ የድርቅ አጋጣሚ እንደመጡ ይናገራሉ፤ መኖሪያቸው ደቡብ ጎንደር ውስጥ ዓርብ ገበያ ተብሎ በሚጠራው አካባቢ ገጠራማ ሥፍራ ውስጥ ነው፤ የሚተዳደሩት ደግሞ በግብርና እንደሆነ ነግረውናል አቶ ተክሌ አባዲ፡፡አቶ ተክሌ የኑሮ ሁኔታው ከተወለዱበት ትግራይ ክልል ውቅሮ ከተማ በውል በማያስታውሱት ነገር ግን በንጉሡ ዘመን አሁን ኑሯቸውን መሥርተው ወደሚኖሩበት ቀየ እንደመጡ ይናገራሉ፤ በእርሻ ሥራ ተቀጥረው ሲሠሩ ቆዩ፡ በኋላ የቀጠሯቸው ሰው ያላቸውን ቀናኢነት ተመልክተው እንዲዛመዷቸው በመፈለግ ምንም መሬት ሰጥተው ልጃቸውን እንደዳሩላቸው ይናገራሉ፡፡ ‘‘ልሙትልህ እኔ በዚህ ስኖር ያገባዋት ባለቤቴ አማራ እንደሆነች አላስብም፤ አምስት ልጆችን አፍርቻለው፤ በተወሰኑ ዓመታት ልዩነት የዘመድ ቅልቅል ወደ ውቅሮ እንሄዳለን፤ ከዚያም ልክ ከዚህ እንዳለው ማኅበረሰብ ባለቤቴን አክብረው ተቀብለው እና አስተናግደው ነው የሚመልሱን፡፡ እኔ በሁለቱ ሕዝቦች መካከል ምንም ስንጥቅ እንደሌለ ምስክር ልሆንህ እችላለው፤ መቸም ዘመኑ የመነጣጠል ስለሆነ እናንተ ልዩነት እንዳለ ብትነግሩንም እኛ ግን አሁንም እንደተሳሰርን አለን ወደፊትም እንቀጥላለን’’ ብለዋል አቶ ተክሌ፡፡‘‘ለመሆኑ ማንነት እና ወሰን ሰውን ያለያያልን? አይመስለኝም፤ ሌላ ምክንያት ካልተፈለገ በቀር፡፡ ማንስ የዚህ ብሔር ንጹሕ ወገን ነኝ ሊል ይችላል? እስኪ አንተ ከቅድመ አያትህ በፊት ያለውን ትውልድ ቁጠር ሌላ ብሔር ታገኛለህ፤ በእናት ወይ በአባት ልክ እኛ እንደወለድናቸው ልጆች የሌላ ብሔር ታገኛለህ፡፡ ሕዝቡም ማንነት እያለ ከሚጨነቅ ኢትዮጵያዊ ነኝ ቢል የበለጠ ይቀራረባል፤ መሬት ላይም የምታገኘው ይህንኑ ሀቅ ነው’’ ብለዋል፡፡የአቶ ተክሌ አባዲ ባለቤት ወይዘሮ ማስተዋል ፈንታ ደግሞ ‘‘ባለቤቴን ያገባውት ስለወደድኩት ወላጆቸም ይሁንታቸውን ስለሰጡኝ፤ ማኅበረሰቡም አበጀሽ ብሎ እልል ብሎ ስለዳረኝ ነው፤ ሌላ ምክንያት የለውም፡፡ የአምስት ልጆቸ አባት ወደ ተወለደበት ቀየ ለቤተሰብ ቅልቅል አልፎ አልፎ ይወስደኛል፤ እኔም ከልጆቸ ጋር በደስታ ነው ደርሸ የምመጣው፡፡ የብሔር ልዩነት የሚባለውን አላውቀውም፤ ሌላ ችግር ካልሆነ ከባለቤቴ ጋር የሚነጥለኝ ይኖራል ብየ አላስብም’’ ብለዋል፡፡